Papersnake/gushiwen huggingface dataset:
江上怀峨嵋道者兼寄空尘山人
吕时臣（明代）

长生无术炼黄金，书剑俱忘不废琴。
入夜几回天马走，临流一曲《水龙吟》。
秋生鹤骨年年病，月到峨嵋夜夜心。
未得从师度黄石，万家霜叶越江深。
凤山古祠
文同（宋代）

林木摧折堂庑倾，其中塑像犹纵横。
狂巫腾踏野老拜，瘦鸡薄酒邀神明。
形容诡怪蛇{尴监换虫}乱，声音丑恶鸱枭鸣。
灾牛祸犬亦可作，世有此事何由平。
上致仕赵中令
魏野（宋代）

王业致艰难，功成退自安。
闲中犹有俸，品外更无官。
洛水垂帘听，嵩峰凭几看。
唯应问安诏，时复到门阑。
清溪访南渟
朱昆田（清代）

花深疑是避秦村，映竹临溪见笑痕。破屋数间堪送老，晴山九点正当门。

秫田未买巾无酒，菜圃初治芥有孙。归去南湖欣共载，船头落月已如盆。
句
傅雱（宋代）

半淡半浓资眺望，似明似晦喜登临。
浣溪沙 其二
李清照（宋代）

小院闲窗春色深。重帘未卷影沈沈。倚楼无语理瑶琴。

远岫出沈催薄暮，细风吹雨弄轻阴。梨花欲谢恐难禁。
西江月·曾与回翁把手
刘辰翁（宋代）

曾与回翁把手，自宜老子如龙。怀胎不敢问春冬。等待鞭鸾笞凤。昨夜又迟黄石，今朝重叩鸿濛。碧桃花下醉相逢。说尽鹏游蝶梦。
石州慢（和董令升岁除）
王之道（宋代）

磔攘送寒，燔烈兴岁，又颁尧历。青霭烧痕，绿浮风皱，暖回春色。地天交泰，时当倾否，五鬼休相厄。何妨笑倚东风，一饮杯三百。

长忆。苻坚入寇，功高晋室，无如安石。义概雄心，辄莫等闲抛掷。盖壤声名，鼎彝勋业。朋溪虽好，未放终闲逸。喈喈黄鸟，更看壶中春日。
题冒巢民先生小像为其十二世孙鹤亭作
陈曾寿（清代）

早识公孙廿载前，今披遗像一潸然。微知忧瘁侵高致，犹有林潸度厄年。

钩党玉瑛偏并世，生祠委鬼欲弥天。祲氛不陨秋霜烈，皓皓风期若可传。
送单应之往閤山 其二
朱熹（宋代）

回首名山我旧游，曾将风袂挹浮丘。如今不及台边水，长向山前山后流。
和枯崖悟上人韵
胡仲弓（宋代）

相逢疑夙昔，不拟定交初。
馈我诗盈轴，知君腹有书。
空门容不得，吟属问何如。
云是汤休辈，毋令相见疎。
子安兄入虞山因寄
皇甫汸（明代）

问水乘源去，看山入画游。披衣岩雾积，飞盖洞云流。

尘鞅从兹谢，冥筌不外求。瑶坛有嘉树，莫作桂丛留。
偈颂一百五十首
释心月（宋代）

常在途中久不归，可怜庭户草离离。
青山门外忽相见，问著刚然道不知。
从驾玉津园二首
曹勋（宋代）

花梢糁糁动朱栏，萱草侵苔雪已乾。
行阙风光随处乐，春台人物不知寒。
镡津江阁气象清旷有闽浙之风偶成长句
李纲（宋代）

断云飞雨晚苍茫，灵阁临流分外凉。散发披襟尝荔子，疏帘清簟看鱼航。

三年奔走环循蚁，万里归来鬓满霜。未到江湖先到此，风流谁道在炎荒。
金丹诗诀 其四十七
陈楠（宋代）

灵汞通真变化多，只宜存守不宜过。神符默运三关彻，铅趁黄河入大罗。
赋得彩燕
徐铉（宋代）

缕彩成飞燕，迎和启蛰时。翠翘生玉指，绣羽拂文楣。

讵费衔泥力，无劳剪爪期。化工今在此，翻怪社来迟。
善权即事十首 其七
李纲（宋代）

连日风云匝地阴，玉花飞舞满烟岑。竹窗夜色棋方适，书幌朝寒酒倍斟。

幸有高人同胜赏，不妨佳处得幽寻。庭前暗积知多少，自策筇枝探浅深。
题王主簿逸老堂
王庭圭（宋代）

人生异趣各有托，年少何如老人乐。老来万事不挂眼，乐处勿忧儿辈觉。

疾雷破山吾不惊，亦赖天教闲处著。两部池蛙当鼓吹，万叠云山作屏幕。

此时真似地行仙，拍酒何须万斛船。不爱白日升青天，不爱腰缠十万钱。

但爱百年三万六千日，日对芳樽聊自逸。明日花开花更好，定知不向愁中老。
和洗掾登城南坂望京邑
袁朗（唐代）

二华连陌塞，九陇统金方。奥区称富贵，重险擅雄强。

龙飞灞水上，凤集岐山阳。神皋多瑞迹，列代有兴王。

我后膺灵命，爰求宅兹土。宸居法太微，建国资天府。

玄风叶黎庶，德泽浸区宇。醒醉各相扶，讴歌从圣主。

南登少陵岸，还望帝城中。帝城何郁郁，佳气乃葱葱。

金凤凌绮观，璇题敞兰宫。复道东西合，交衢南北通。

万国朝前殿，群公议宣室。鸣佩含早风，华蝉曜朝日。

柏梁宴初罢，千钟欢未毕。端拱肃岩廊，思贤听琴瑟。

逶迤万雉列，隐轸千闾布。飞甍夹御沟，曲台临上路。

处处歌钟鸣，喧阗车马度。日落长楸间，含情两相顾。

是月冬之季，阴寒昼不开。惊风四面集，飞雪千里回。

狐白登廊庙，牛衣出草莱。讵知韩长孺，无复重然灰。
投周益公三首
王阮（宋代）

有锦虽当昼，无心侈赐铭。
筇拖云际绿，箬戴雨中青。
国老甘乡老，台星复客星。
不须添入画，麟阁自图形。
晨起出南堂
陆游（宋代）

晓枕华胥谁唤回，下堂拽杖一悠哉！啼鸦已逐晨光起，飞鹭初悠宿霭来。
石路少行生蔓草，柴扉多闭长莓苔。
身闲亦未全无事，检校幽花几树开。
残冬展假病榻消寒聊当呻吟语无伦次录存十六章 其十一
查慎行（清代）

不畏群嗤不受怜，孤行一意久弥坚。敢夸愿大难成佛，肯䑛丹弥蚤得仙。

方朔文章多诡俗，放翁家世少高年。色经指诀全抛却，人寿终非草木延。
诉衷情
张抡（宋代）

闲中一觉日高眠。都没利□□。黑甜自来无比，百计总输先。

花黑影，篆凝烟。意悠然。华胥何处，蝶化逍遥，此意谁传。
感怀二首·其一
彭玉麟（清代）

少小相亲意气投，芳踪喜共渭阳留。
剧怜窗下厮磨惯，难忘灯前笑语柔。
生许相依原有愿，死期入梦竟无繇。
黄家山里冬青树，一道花墙万古愁。
蜡梅四绝句
陈与义（宋代）

花房小如许，铜剪黄金涂。
中有万斛香，与君细细输。
一丛花
袁去华（宋代）

东风吹恨著眉心。金约瘦难任。西窗翦烛浑如梦，最愁处、南陌分襟。香歇绣囊，尘生罗幌，憔悴到如今。

小花幽院夜沈沈。凉月转槐阴。拂墙树动开朱户，又赢得、愁与更深。青翼不来，征鸿难倩，流怨入瑶琴。
趁韵
朱熹（宋代）

千山木脱但空林，天外哀鸿亦叫音。认取溪亭今日意，四更山月涌波心。
一斛珠 其三
晏几道（宋代）

天教命薄。青楼占得声名恶。对酒当歌寻思著。月户星窗，多少旧期约。
相逢细语初心错。两行红泪尊前落。霞觞且共深深酌。恼乱春宵，翠被都闲却。
德麟以书相招云已与潘仲宝在中庐可自酇来同
李廌（宋代）

千仞云崖耸石门，古传此地圣凡分。
我曹自愧群峰诮，未必山灵解勒文。
幽居
陆游（宋代）

松陵甫里旧家风，晚节何妨号放翁。
衰极睡魔殊有力，愁多酒圣欲无功。
一编蠹简晴窗下，数卷疏篱落木中。
退士所图惟一饱，诸公好为致年丰。
中秋旅夜
李基和（清代）

故乡何日到，今夕是中秋。落落空庭月，高高客夜楼。

野烟当树暝，旅雁入云愁。遥忆诸兄弟，相欢在润州。
题崇子中庵
马定国（金朝）

羡君高节似陶潜，五亩园林老不添。遁世人情虽淡薄，开门秋不自清严。

案头黄卷香终日，砌下苍苔雨一檐。后夜中秋更应好，隔窗云木看飞蟾。
题幽州图
刘敞（宋代）

代北屯兵盛，渔阳突骑精。弃捐看异域，感激问苍生。

尚识榆关看，仍存汉郡名。可怜成反拒，未见请横行。

先帝曾亲伐，斯人昔徯征。大功危一跌，遗恨似平城。

往者干戈役，因之玉帛盟。权宜缓中国，苟且就升平。

名号于今错，恩威自此轻。奈何卑圣主，岂不负宗祊。

事有违经合，功难与浴评。复雠宜百世，刷耻望诸卿。

封畛唐虞旧，氛祲渤碣清。遗黎出涂炭，故老见簪缨。

寒谷青阳及，幽都日月明。此怀如万一，高揖谢纵横。
送明州章从事
宋庠（宋代）

东国有嘉招，归心越绝遥。
几程淮蚌月，一信海鰌潮。
莲渚熏谈席，霞天認赋标。
时平军版息，丽藻入云谣。
嘲飞卿七首
段成式（唐代）

曾见当垆一个人，入时装束好腰身。

少年花蒂多芳思，只向诗中写取真。

醉袂几侵鱼子缬，飘缨长罥凤凰钗。

知君欲作闲情赋，应愿将身作锦鞋。

翠蝶密偎金叉首，青虫危泊玉钗梁。

愁生半额不开靥，只为多情团扇郎。

柳烟梅雪隐青楼，残日黄鹂语未休。

见说自能裁袙腹，不知谁更著帩头。

愁机懒织同心苣，闷绣先描连理枝。

多少风流词句里，愁中空咏早环诗。

燕支山色重能轻，南阳水泽斗分明。

不烦射雉先张翳，自有琴中威凤声。

半岁愁中镜似荷，牵环撩鬓却须磨。

花前不复抱瓶渴，月底还应琢刺歌。
漫兴
郭翼（元代）

三月既望出北郭，草堂樽俎特风流。戴花一任巾帻岸，酌酒且将车辖投。

肮脏倚门徒自惜，慵疏与世岂无谋。青春正好莫嫌晚，取次习家池上游。
神光寺
王钝（明代）

山上祗园小市廛，最奇城郭绕林泉。天开图画三千界，海劫桑田几万年。

老观云嵓留虎卧，定光雷石起龙眠。独怜有发僧何异，无计来参面壁禅。
渔家傲（次丹阳忆故人）
毛幵（宋代）

杨子津头风色暮。孤舟渺渺江南去。忆得佳人临别处。愁返顾。青山几点斜阳树。

可忍归期无定据。天涯已听边鸿度。昨夜乡心留不住。无驿数。梦中行了来时路。
会顶门眼偈
释法真（宋代）

四京人著衣吃饭，两浙人饱暖自如。通玄峰顶香风清，花发蟠桃三四株。
留别徐斯远时斯远将赴朱晦庵之约三首
赵蕃（宋代）

君质故甚美，加之仍得师。
今为李君御，何后老人期。
念欲通名姓，还忧辱弃遗。
何当武夷下，与子共追随。
折杨柳
魏时敏（明代）

嫩叶柔条拂短檐，莺啼燕语晓风恬。
伤春无计留春住，怕见飞花不卷帘。
建业酒楼落成预点灯
刘过（宋代）

高楼百尺久摧颓，轮奂重新亦壮哉。
彻夜笙歌催腊尽，聒天箫鼓挽春回。
都人杂沓挥千镒，我辈登临谩一杯。
京国繁华欣再睹，老来醉眼更堪开。
闻西兵复至又为逃隐计二首
陈著（宋代）

军屯多似撒星沙，夜月犹闻奏月笳。
尚有空囊随杜甫，幸无复月累王涯。
草根木实逃生饭，石室泥龛到处家。
天下苍生是谁误，当年悔不坏庭麻。
望西山
杨慎（明代）

望西山，西山迢递庆霄间。峰辉林彩如堪挹，翠壁丹梯若可攀。

林有青乌占紫气。还乘白鹤驻红颜。斗极南陲分王气，天骄北漠控胡关。

近接桥陵鼎湖路，太乙勾陈临玉树。遥瞻双阙对氤氛，葱葱郁郁捧瑞云。

润接天河起箕尾，根缠维络镇坤文。长安楼阁中天起，峻极相连近天咫。

金芙蓉开万井中，罨画屏张三素里。龙宫鲸吼晓岚青，凤城鸦宿烟光紫。

雪晴琼岳转分明，日映名都一何绮。雪晴日映风光和，陌上游人积渐多。

相邀帝女柔桑路，其柰王孙芳草何。静婉香车褰翟茀，嫖姚飞盖拥盘陀。

杨柳千条金作线，梨花百叶玉为柯。雕俎华筵分内苑，锦场绣野入平坡。

行行国艳皆桃李，处处尘香尽绮罗。巨灵赑屃应相避，玄囿萧条未许过。

别有青莲千万宇，金榜红墙围净土。锡卓多非汉代名，翚飞各占周原膴。

横玉行香尽贵人，挥金资福皆豪贾。菩提花发六时閒，吉祥风动千铃语。

海昙仙梵日供张，铢衣宝鬘时歌舞。望山竟如何，由来逸兴多。

朝回长挂笏，休沐想鸣珂。三月春将谢，未请游山假。

痼疾在烟霞，俗鞅萦晨夜。闲人真遂爱山情，韦曲天西少送迎。

短屐踏莎占土脉，奚囊探韵赋春晴。岂似神仙限官府，爱山空作望山行。
洞仙歌 龙理侯纳姬秦淮词以赠之
陈维崧（清代）

银床滑簟，碧阴阴秋水。昨夜簪头喜蛛缒。算青溪、红板艳粉浓蛾，娘尤小，第一南朝殊丽。

江潮轻打桨，船近枞阳，恰恰乔公旧乡里。匿笑语檀奴，斗帐樱桃，祝蜥蜴、早添怀里。

也不枉人间唤乘龙，看紫贝霞绡，海天无二。
天台书事十三首
曹勋（宋代）

饭了从容古寺前，杖藜闲倚听清泉。
因看一则邻僧话，揽却老夫中夜眠。
次韵杨秘监馆中即事
王炎（宋代）

帘箔风清乳燕飞，绿阴绕殿覆铜池。
九衢达宦争驰毂，群玉诗翁独下帷。
凤饼正当分赐后，牙签又近曝书时。
管城写出琳琅句，付与神灵为护持。
寄天台万年淮海禅席
释文珦（宋代）

四海今淮海，中年主万年。
虚空曾悟性，文字不离禅。
灵瀑煎茶净，寒株拾菌鲜。
无由亲道话，梦绕石桥烟。
水乐洞
胡仲弓（宋代）

娲皇昔日奏钧天，一派清音知几年。
寄语山灵好收拾，不须留与世人传。
庭竹
张咏（宋代）

挺秀诚堪贵，萧疏在藓庭。
小桃遮不得，深雪放教青。
射影池光冷，声敲鹤梦醒。
牵吟莫可极，重写上前屏。
用前韵酬孟君复二首 其一
方回（元代）

吞若虞翻梦里爻，古人不死与神交。成名永保传青简，临事终当藉白茅。

足可一瓢居陋巷，岂堪二膳养东胶。龟藏六用泥中乐，未信时人蝘蜓嘲。
赠别伯升
韦骧（宋代）

士林佳誉久飞扬，脱迹初筵本异常。尽道清朝隐方朔，不知白发困冯唐。

古今议论千端胜，南北风情万里长。乍会乍离劳景向，萍江楼上独相望。
寄许炼师（一作李益诗）
戎昱（唐代）

扫石焚香礼碧空，露华偏湿蕊珠宫。

如何说得天坛上，万里无云月正中。
郁孤骢马行
周霆震（元代）

郁孤台前江水深，绣衣驰传千黄金。翻然按剑起同列，如见咫黄天威临。

郡中新参全太守，捕起龙蛇恒赤手。从容杯酒示先机，谈笑拾之如拉朽。

五年群盗糜东南，百城黩货春梦酣。堂堂宪府卿相列，讵意僚属藏奸贪。

送官樯连锁昼寂，夹道传呼记来日。君恩可负天可欺，投畀北荒豺不食。

浊河一滴玷济流，共器那得仝薰莸。当官而行义所激，此举庶减台端羞。

小儒初心思许国，万事无成头已白。笺天愿赐秋风高，吹送霜威遍南北。
雒县舆人诵
佚名（唐代）

我有圣帝抚令君，遭暴昏椽惸寡纷。民户流散日月曛，

君去来兮惠我仁，百姓苏矣见阳春。
九月下旬有作二首
张耒（宋代）

惨惨岁云暮，寒日无停光。
况复阴晦多，景短重云长。
梳头坐清晓，朝饭熟黄粱。
官闲无事业，终日偃空堂。
经时不跨马，门径秋芜荒。
惟有霜后山，当帘对苍苍。
樵逸诗二首为徐徵士赋 其二
汪广洋（明代）

手把枯桐倚绿萝，白云深处少人过。春风一曲猗兰操，应是牛山美木多。
拈古十四首 其十三
释法薰（宋代）

这老汉，手头短。灵隐即不然，见成公案，与汝三十棒。

棒头有眼，龙蛇易辨。
霜天晓角（夜舟过娥眉山）
黄机（宋代）

江涵落日。风转飞帆急。问讯蛾眉好在，无一语、送行客。

闲情眠眉得。倚窗消酒力。却怕鱼龙惊动，且莫要、夜吹笛。
自合桥驿至昌江驿宿
张弼（明代）

北堂寿诞贺筵开，南海仙槎惜未回。杯泛流霞群拜舞，灯悬华月共楼台。

隔溪春色还高柳，入座寒香送小梅。柰可昌江凌渡处，晓云弥望斗南隈。
幽居杂咏七十四首，自洪武十一年平原还家作也 其四十三
孙蕡（明代）

云本无心偶出山，幽林薄暮鸟知还。如何世上驰驱子，只在红尘扰扰间。
六月三日大风雨蔡忠惠家玉堂红一洗而尽因忆
陈宓（宋代）

三年渴想玉堂红，六月都随一夜风。
却忆去年当此际，一时台府馈筠笼。
游天通真身塔
古成之（宋代）

洁志登高塔，西南对海城。一真虽有相，万法本无生。

梅雨侵窗冷，天风入海清。临回慵更语，祖意自分明。
惺吾以新刊勤恪公政书见贻敬题奉简
郭曾炘（清代）

勤恪督楚时，吾祖同疆寄。大难适初夷，急在培元气。

抚臣职治民，地与益阳异。推贤本公忠，刚柔亦互济。

不争赫赫名，岂恤悠悠议。奏牍兹具存，经画皆至计。

国家建行省，命官有深意。元丰议省并，祇以便专恣。

荆襄据上流，承平慎择帅。奈何任无赖，轻举江东弃。

始信古人言，将亡必多制。与君籍金闺，通家逮四世。

白首役汗青，同舟话故事。连楹赐书在，骏烈惭弗嗣。

倾阳一寸心，何补东隅逝。万方困虐政，生民日憔悴。

岂独岘山碑，过者为堕泪。
口号吴王美人半醉
李白（唐代）

风动荷花水殿香，姑苏台上宴吴王。
西施醉舞娇无力，笑倚东窗白玉床。
句
陈贯道（宋代）

铁面金华谁氏子，要须相与嗣前尘。
与罗隐互谑
顾云（唐代）

青蝇被扇扇离席， ——顾云

白泽遭钉钉在门。 ——罗隐
陆胜宅秋暮辟中探韵同作
张南史（唐代）

同人永日自相将，深竹闲园偶辟疆。已被秋风教忆鲙，

更闻寒辟劝飞觞。归心莫问三江水，旅服徒沾九日霜。

醉里欲寻骑马路，萧条几处有垂杨。
和念堂夜坐韵
严金清（清代）

市声隐隐散纷哤，新月如歌上小窗。孤雁静听声易断，一灯相小影成双。

红移芍药供书案，香压葡萄入酒缸。莫笑颓唐征士老，尚余热血满胸腔。
酹江月 江湖
张宇初（明代）

曾随钓艇，弄秋波，见尽江湖浩漠。两岸白蘋洲渚外，露泠荻花漠落。

半夜潮声，中天月色，更转梅花角。推篷试问，故人随处萧索。

发棹牧浦渔村，夕阳城畔，归雁鸣偏数。绿酒黄花烟雨际，几梦故园林壑。

坏塔风高，海门山小，春尽垂杨郭。归来林下，振衣高视寥廓。
寿阳楼下泊舟有感
张耒（宋代）

寿阳楼下清淮水，帆去帆来何日休。
浮世十年多少事，风烟依旧别离愁。
楼头夜静行人绝，楼下影斜淮月秋。
不道孤吟不能寐，一声羌笛怨谁舟。
犬捕鼠
王炎（宋代）

黠鼠穴居工匿形，宵窃吾余频有声。
狸奴已老无足忌，对面侮有渠得志。
韩卢行载云来孙，平时御盗严司存。
小施逐兔腾山力，不露爪牙潜有获。
主有高枕终夜安，论功法吏能扫奸。
绳以汉家三尺律，鼠罪贯盈猫不职。
梦野亭
唐恪（宋代）

云梦泽南古景陵，登临聚景在幽亭。几重湛湛陂湖绿，万叠阴阴桑柘青。
湘江泛舟
杨凭（唐代）

湘川洛浦三千里，地角天涯南北遥。

除却同倾百壶外，不愁谁奈两魂销。
采桑子 道友问变化（原误作巫山一段云，兹
王哲（金朝）

堪嗟万物阴阳内，造化因功。休论西东。只在三光秀气中。公如论得疾安脚，便做飘蓬。脱了凡笼。一个真灵入碧空。
热不息恶木阴
林希逸（宋代）

苦热虽求息，炎凉愧易心。既云名恶木，那复有佳阴。

烦溽方三名，婆娑有百寻。匠皆行弗顾，吾肯据而吟。

冷忆瓜浮玉，清思竹碎金。鸟犹知所择，人岂马牛襟。
新亭 其二
马之纯（宋代）

新亭见说在山头，看见江河衮衮流。何事后人轻变改，不教遗址且存留。

怜他一代称贤相，说此诸人似楚囚。若使有人来访旧，一番人见一番羞。
句
陶弼（宋代）

五十溪州五寨城，广宣恩诏谕蛮情。
女冠子·昨夜夜半
韦庄（唐代）

昨夜夜半，枕上分明梦见。语多时。依旧桃花面，频低柳叶眉。
半羞还半喜，欲去又依依。觉来知是梦，不胜悲。
云灵仙迹
张鹏翮（清代）

定水闲心能爱静，由来无欲是仙家。深山日丽催啼鸟，古洞风回聚落花。

岭上白云随鹤驾，人间弦管送年华。题诗真宰归何处？绕石清泉映晚霞。
杂咏一百首 其六十七 安期生
刘克庄（宋代）

子羽徒扛鼎，其如欠转圜。不能决王霸，聊去作神仙。
游龙山静胜寺
张说（唐代）

每上襄阳楼，遥望龙山树。郁茀吐冈岭，微蒙在烟雾。

下车岁已成，饰马闲馀步。苦霜裛野草，爱日扬江煦。

云对石上塔，风吹松下路。禅室宴三空，神祠同六趣。

儿童共戏谑，猿鸟相惊顾。南识桓公台，北望先贤墓。

世上人何在，时闻心不住。但传无尽灯，可使有情悟。
次韵通明叟晚春二十七首 其七
释德洪（宋代）

枝上啼禽毛羽光，商量密叶恰能藏。路旁垂柳阴堪歇，墙外樱桃小可尝。
上元以修史促成书特免扈從因赋
宋绶（宋代）

属书不得陪春豫，结客何妨事夜游。
还胜南宫假宗伯，重扉深锁暗登楼。
次韵和集贤李学士寒食即事之什
杨亿（宋代）

九逵初旭满辎軿，寒食东风二月天。
陌上垫巾谁傲睨，江边解佩自婵娟。
新粧几处登墙见，深醉何人籍草眠。
豪侠追欢殊未足，归蹄躞蹀夕阳前。
风入松·一春长费买花钱
俞国宝（宋代）

一春长费买花钱，日日醉湖边。玉骢惯识西湖路，骄嘶过、沽酒楼前。红杏香中箫鼓，绿杨影里秋千。(湖边 一作：花边)
暖风十里丽人天，花压鬓云偏。画船载取春归去，馀情寄、湖水湖烟。明日重扶残醉，来寻陌上花钿。
青青水中蒲三首 其三
韩愈（唐代）

青青水中蒲，叶短不出水。妇人不下堂，行子在万里。
秦淮忆旧 其二
吴灏（清代）

冬日得过长干桥，枝下当年坐听箫。三百年来吾又到，可怜风月不能邀。
渔家傲 其十七 和答蒲汀见寄
夏言（明代）

风暖鸟鸣山馆霁。日高无事便宜睡。乌桕林头风细细。

经霜醉。满庭红叶皆秋意。

故人诗卷来天际。楼前十鹤栖双桧。难赏清词击玉碎。

如梦寐。五云回首中天丽。
溪上独往命酒自随
区大相（明代）

清溪行不极，徐步即幽深。草识归人兴，禽疑久客心。

鱼梁明落照，鸡犬隔空林。不藉芳醪色，谁能慰独吟。
杂题
陆游（宋代）

野花红碧自争春，村酒酸甜也醉人。
解放船头便千里，不愁无处著闲身。
将归先寄道乡
邹浩（宋代）

自作中都吏，道乡难更居。今予返田里，就尔乐琴书。

闭户温生席，开窗凉满裾。年来通物理，得计在渊鱼。
吊照旷阁主人
黄廷鉴（清代）

雪钞露校累编排，十载辛勤费老怀。细勘鲁鱼纷讼聚，苦雠尘叶拨云埋。

争看秘阁新摹本，交口斯文后学阶。今夕琅环成楚炬，不堪重过养真斋。
和段好古外郎二首
王奕（元代）

休烦蜀鸟劝归频，正欲尼山拜圣人。
若使诗书灰烈焰，便应天地化微尘。
汉书牛角虽漫夜，鲁史麟经不断春。
花市一番风雨后，几多桃李又重新。
凤栖梧
高观国（宋代）

岩室归来非待聘。渺渺千崖，漠漠江千顷。明月清风休弄影。只愁踏破苍苔径。
摘取香芝医鹤病。正要臞仙，相伴清闲性。朝市不闻心耳静。一声长啸烟霞冷。
寄孙巨源 其一
刘攽（宋代）

袅袅柔芳浅浅春，早梅花白柳条新。归艎去后无来客，占得风光不共人。
幽谷谢惠新酿家馔奉亲
韦骧（宋代）

花里深深使语传，银壶乘酒副珍鲜。翰林旧德垂情至，鹤发慈亲荷惠偏。

寿盏此时添乐只，綵衣今日倍忻然。却吟鄙句通铃阁，匪报尤惭木李篇。
过李侍御宅（一作过故吕侍御宅）
钱起（唐代）

不见承明客，愁闻长乐钟。马卿何早世，汉主欲登封。
月下小酌
陆游（宋代）

草树已秋声，郊原喜晚晴。
风生云尽散，天阔月徐行。
下箸槎头美，传杯瓮面清。
追欢犹可勉，徂岁不须惊。
酒中十咏。酒城
皮日休（唐代）

万仞峻为城，沈酣浸其俗。香侵井干过，味染濠波渌。

朝倾逾百榼，暮压几千斛。吾将隶此中，但为阍者足。
送谭秘校赴江陵理曹掾先过衡阳别墅
宋庠（宋代）

吾彀飞名早，卿军补掾新。
还家雁峰地，趋府鹤袍人。
树色围荆壘，江声泻蜀津。
无轻束矢讼，阴德及斯民。
内乡山中 其一
彭汝砺（宋代）

野人住山中，不见山色好。我行久尘土，窥览慰怀抱。

禹稷不乏人，翻焉忆商皓。使我有以食，甘于此山老。
处州闲题
秦观（宋代）

清酒一杯甜似蜜，美人双鬓黑如鸦。
莫夸春色欺秋色，未信桃花胜菊花。
送子文待制归蜀
韩驹（宋代）

家近锦江归未得，见人之蜀便凄然。闻君细说开州好，劝我来依刺史贤。

当路尚多屯虎兕，远湖曾否息戈鋋。何时万里云沙静，稳上沙头上水船。
熙宁蜡祭十三首
佚名（隋代）

惟蜡有祭，报神之功。
全聚万物，来享来崇。
承诏揶事，不忘肃雍。
灵之格思，福禄来崇。
二十五日岳市路口居人皆鬻栉具及风药
项安世（宋代）

家家药榜丸朱墨，处处丝绳罥比梳。
我有沉疴并宿垢，亦思从此日祛除。
雪中寄殷道士
方干（唐代）

大片纷纷小片轻，雨和风击更纵横。园林入夜寒光动，

窗户凌晨湿气生。蔽野吞村飘未歇，摧巢压竹密无声。

山阴道士吟多兴，六出花边五字成。
樗栎
张问陶（清代）

曾向中原策马来，苍茫舟楫入荆台。湖南春水思骚客，颍上秋风忆霸才。

四海无家长作客，百年如梦且衔杯。亦知天地容樗栎，敢说空山老大材。
送冒嵩少赴官南吏部 其二
倪元璐（明代）

三十车字去，金台等空龛。席居末荣末，飞意南至南。

尽日持夹袋，逢山采烟岚。乐饥清溪水，毕卓无此酣。
述怀
商山客死生（唐代）

家住驿北路，百里无四邻。往来不相问，寂寂山家春。

南冈夜不不，青松与白杨。家人应有梦，远客已无肠。

白草寒露里，乱山明月中。是夕苦吟罢，寒烛与君同。
怀方严州 其五
仇远（元代）

八十一年休，云何不首丘。岂无商女恨，肯作贾胡留。

书籍从人卖，田园有子收。乌聊山在望，风雪去悠悠。
题赵生壁
李贺（唐代）

大妇然竹根，中妇舂玉屑。冬暖拾松枝，日烟坐蒙灭。

木藓青桐老，石井水声发。曝背卧东亭，桃花满肌骨。
胡伯玉隐趣图四咏 其二 晚香径
陈樵（元代）

秋菊有佳色，幽香知为谁。蔚为霜中杰，肯向露下衰。

独赏心悠然，酒至觞淋漓。永怀陶靖节，高风邈难追。
宿九华化成寺庄
泠然（唐代）

佛寺孤庄千嶂间，我来诗境强相关。岩边树动猿下涧，

云里锡鸣僧上山。松月影寒生碧落，石泉声乱喷潺湲。

明朝更蹑层霄去，誓共烟霞到老闲。
喜翁卷归
薛师石（宋代）

我老寡俦侣，年荒值冬迫。
膝下有啼寒，瓶中无储积。
岂不展转思，自欠经营策。
儒冠匪谬误，赋性素褊窄。
渊明疑夙世，荷锄心便适。
嗟余四友朋，惊见三化魄。
一翁尚凄凉，六秩因行役。
家贫病难愈，诗苦发全白。
昨来叩我们，偶信比邻宅。
闻语亟倒屣，已去倏无迹。
知君怀百忧，虽出难久客。
从今幸安居，况有旧泉石。
清晨过穷庐，竟夕主畴昔。
逝者已云远，相期守枯瘠。
摸鱼儿（丙午归田，严滩褚孺奇席上赋）
柴望（宋代）

问长江、几分秋色，三分浑在烟雨。何人折尽丝丝柳，此日送君南浦。帆且驻。试说著、羊裘钓雪今何许。鱼虾自舞。但一舸芦花，数声霜笛，鸥鹭自来去。

年年事，流水朝朝暮暮。天涯长叹飘聚。衾寒不转钧天梦，楼外谁歌白紵。君莫诉。君试按、秦筝未必如钟吕。乡心最苦。算只有娟娟，马头皓月，今夜照归路。
潇潇雨
李慈铭（清代）

疏衾扶薄病，问宵来、何事做凄清。恁帘前点滴，庭槐砌竹，絮尽更更。

带入还家短梦，枕畔尚分明。争傍羁人耳，分外多情。

为想乡居此际，纵闲穿屋漏，也得同听。更银河络角，凉讯到瑶京。

几时山橹归。筑就瓜区，临水结柴荆。西窗烛砌柈菱芡，领略秋声。
人日病闲
慧秀（明代）

三因不究病何长，人日晴和强下床。托命瘦筇翻似躄，怖头明镜实非狂。

梅横露蕊犹包紫，柳亸烟梢渐著黄。洒翰檄魔文已就，波旬应向藕丝藏。
河边晚望
司马光（宋代）

高浪崩奔卷白沙，悠悠极望入天涯。
谁能脱落尘中意，乘兴东游坐石槎。
携戣钺汎江
崔璆（宋代）

酒星落京口，化为崔子玉。
孤舟载壶觞，水花红映肉。
小儿唱铜斗，大儿倒醽醁。
一笑不知年，浩荡天地屋。
慎勿临窦呼，人生随转烛。
嗣宗礼法仇，钟会被杀戮。
宁海五咏 其四 窗下独酌
洪拟（宋代）

万事休杯酒，高情谁与论。寄语问安者，谨勿过吾门。
商妇词十首
刘克庄（宋代）

客梦嫌鸡早，归心恨马迟。
感君留半镜，教妾画新眉。
游涪州北岩
程公许（宋代）

恭惟同出自，斯文其在兹。
白衣帝王师，古闻今所疑。
惨澹涪江帝，烟雨衣无炊。
一编洗心易，后学之蓍龟。
学禅谯夫子，窥墙胡不麾。
兹道三极。何曾限籓篱。
柱史接开来，相望几何时。
旧隐勤汛扫，大书刊号挺雄奇。
江山著羁臣，千古同一悲。
渠自气浩然，何成复何专亏。
高堂俨遗像，宝墨镌丰碑。
往者不可作，搔首空涕洟。
萧萧北岩松，悠悠我之思。
淳熙七年端午帖子词·皇后合六首
崔敦诗（宋代）

玉燕垂符小，珠囊结艾青。
更将长命缕，侵晓奉慈庭。
吴门会故人楼文渊
贝翱（明代）

忆曾相识自儿童，二载云间笔砚同。
深院抄书桐叶雨，曲栏联句藕花风。
当时壮气凌诸子，今日衰颜对两翁。
高卧田园真自乐，宦游愧我尚西东。
江湖集题代度寺
杨万里（宋代）

一别重来十五年，残僧半在寺依然。
黄杨当日绝低小，已过危檐也可怜。
送吕友善
邓肃（宋代）

火云烧空汗如雨，江北江南俱豺虎。
君侯不顾溪山幽，鞭马一朝去莫御。
挽君少竢秋风清，君言倚门有双亲。
千里归从彩衣舞，死生不计万钟轻。
过眼纷纷青与紫，颠倒重轻真可鄙。
凭君天上整乾坤，自古忠臣多孝子。
端嘉杂诗二十首
刘克庄（宋代）

蠲除一倍台符下，权借三分督檄传。
赖已夺麾耕垄上，不然伏锧徇军前。
旅次盩厔过韩士别业
王昌龄（唐代）

春烟桑柘林，落日隐荒墅。泱漭平原夕，清吟久延伫。

故人家于此，招我渔樵所。
浣溪沙
蔡伸（宋代）

浅褐衫儿寿带藤。碾花如意枕冠轻。凤鞋弓小称娉婷。

约略梳冠随事好，出尘标韵出尘清。一枝梅映玉壶冰。
云门俱字
释重顯（宋代）

百草头，何太极，
重与禅徒下锥刺。云门俱字好参详，
雪峰辊毬亦端的。黛非青兮蓝一色，
辰锦砂兮敢言赤。紫罗帐里有真珠，
曹溪路上生荆棘。还会麽，
此时若不究根源，直向当来问弥勒。
叠翠亭
王安石（宋代）

烟笼远浦迷芳草，日照澄湖浸碧峰。
幸有清樽堪酩酊，忍陪良友不从容。
老母生朝
项安世（宋代）

陶春庭院起秋千，赛社人家踏舞筵。
生日新来逢此日，今年好舞胜常年。
旧栽桂子孙枝盛，老对萱业孺色鲜。
待得儿曹俱鹤发，五纹双髧戏尊前。
金陵词
故台城妓（唐代）

宫中细草香红湿，宫内纤腰碧窗泣。

唯有虹梁春燕雏，犹傍珠帘玉钩立。
感遇 其一
郑梦周（元代）

北风何惨裂，吹折松与柏。溟海亦震荡，鱼龙失其宅。

天地将穷闭，圣贤徒叹息。黄虞邈难逮，行矣西山客。
杨太孺人贞寿卷 其一
姚思虞（明代）

寂守空帷鬓已秋，巴猿声惹半生愁。惊看鹄立千寻壁，尤喜鹏生百尺楼。

憔悴已经甘雨润，荣华直向暮年收。苍旻有意酬馀泽，琴鹤堂前引杖鸠。
澹然亭八景有序 其六 五马烟萝
卢龙云（明代）

山势崚嶒跃马来，当檐朝暮翠屏开。四时物色烟花里，百叠峰峦锦绣堆。

长许卧游碧落外，何须济胜白云隈。知君雅有看山兴，不厌凭阑日几回。
怀古堂和陈梦斗诗
陈垲（宋代）

峨眉亭下路，舟楫几经过。
晚识黄山面，新添白发多。
学仙徒化鹤，病偻喜名驼。
四上江湖请，金章许换蓑。
鹧鸪天·鹅湖归病起作
辛弃疾（宋代）

枕簟溪堂冷欲秋。断云依水晚来收。红莲相倚浑如醉，白鸟无言定自愁。
书咄咄，且休休。一丘一壑也风流。不知筋力衰多少，但觉新来懒上楼。
寄题祝郢州白雪楼
范成大（宋代）

楚望风烟倚绣楹，使君静治有高情。
祗应襦裤新翻曲，压倒当年寡和声。
走笔二绝赠弈者刘生 其二
王世贞（明代）

金沟清泚楝花香，一局逢君坐夕阳。莫向秋风誇石室，人间岁月野夫长。
挽郑夫人
吴泳（宋代）

淑行繇真履，慈根自夙知。
性情诗调适，内外礼维持。
春合青苹乱，秋原白木悲。
只今哀窈窕，手线授衣时。
题红梅墨梅 其一
释妙声（明代）

妙德清凉地，春风驻岁华。茵陈三献酒，玉色绚晨霞。
赠崇教寺颜上人
洪适（宋代）

禅窟夸金碧，经行失旧踪。钟声穿茂竹，辙迹荫长松。

远到水常莹，前陈山更重。勤勤紫藤杖，一览为从容。
四明山诗·潺湲洞
陆龟蒙（唐代）

石浅洞门深，潺潺万古音。似吹双羽管，如奏落霞琴。
倒穴漂龙沫，穿松溅鹤襟。何人乘月弄，应作上清吟。
秋夜读道藏有作
王至甸（清代）

探得玄珠道眼醒，庚申空守只劳形。忽然虚室夜生白，自诧灵台火养青。

大月危楼堪独啸，天风高笛落残星。无人解我还丹诀，试取微吟记画屏。
长至后一日伍家珍伍国开见过
李孙宸（明代）

萧瑟残年自掩扉，可堪节候与心违。因逢梅树园边客，始觉阳春坐上归。

贫病故人还共狎，交疏时俗任相非。藜羹且醉寒宵酒，莫待他时剡雪飞。
秋来
董文涣（清代）

落日悲羌笛，西风怨汉歌。心难填海尽，力奈负山何。

魑魅高明避，英雄草泽多。秋来晴霁美，未改是天和。
胜仲少卿公岩桂并诗二绝用韵和之
郑刚中（宋代）

摇风暗绿疏疏中，困日轻黄小小花。
细认幽香已清绝，更随膏馥出君家。
送吴守明先辈游蜀
齐己（唐代）

凭君游蜀去，细为话幽奇。丧乱嘉陵驿，尘埃贾岛诗。

未应过锦府，且合上峨嵋。既逐高科后，东西任所之。
关山月
文彦博（宋代）

宕子久行役，辽西戍未还。佳人怨遥夜，清泪浥朱颜。

藓晦兰闺寂，尘昏宝鉴闲。相思不相见，明月下关山。
陪侯戎院何方伯张都阃东巡避暑铅山观音洞 其三
霍与瑕（明代）

洞外似沃焦，洞里忽水消。六月不知暑，八风常自调。

尘避庾公扇，泉分巢父瓢。隔山丛桂在，何处隐堪招。
秋风歌上游丞相及台谏
宋伯仁（宋代）

噫吁嚱，秋风从天来，一扫酷吏热。嗷嗷天下心，无复苦炊爇。

热热篱边花，幽香知素节。与花同一啸，世事花能说。

前兮酷暑在，击楫志如铁。岂无如谢安，围棋声未歇。

胸中森甲兵，千里胜自决。诗人扪虱穷，忧时心惙惙。

歌秋风兮歌国风，问知音兮问豪杰。
五月二十日闵雨
王十朋（宋代）

仲夏百谷长，中沐群龙分。此邦得何龙，行天莫辞勤。

愿于呼吸间，山川走风云。亟下霈然泽，救我心如焚。
句 其一
蒋之奇（宋代）

橘熟洞庭晓，胪肥笠泽秋。
坐障
陆畅（唐代）

白玉为竿丁字成，黄金绣带短长轻。

强遮天上花颜色，不隔云中语笑声。
杭州杂诗和林石田
汪元量（宋代）

假途虞灭虢，尝胆越吞吴。
黑白一棋局，方圆八阵图。
是翁犹矍铄，诸老自揶揄。
喟叹投麟笔，悲歌击唾壶。
送刘子乔自塞上返汴中
欧大任（明代）

握槊渔阳下，刘生气不平。人谁求剧孟，客岂失祢衡。

任侠何论贱，谈兵不用名。吹台高李在，归去扫柴荆。
临江仙 中秋
黄淮（明代）

云净碧天秋似水，须臾飞上冰轮。山河倒影绝纤尘。

婵娟千里轮，景物一番新。

老我此身犹是客，蟾宫桂子曾分。今宵见月倍伤神。

嫦娥如解，事休照别离。
北山四时招隐辞 其三
周密（宋代）

灏气泛兮虚寥，商籁发兮萧骚。策逍遥兮玉囿，驾言陟兮弁之椒。

石林林兮献状，浮空倒影兮清苕。漭具区兮泻碧，若杯水兮堂坳。

披素怀兮佩明月，■然啸兮泠飙。阅古今兮宇宙，一日非近兮千载非遥。

嗟湛辈兮堙灭其奚数，慨其感兮临高。水竹清兮秋晚，赋丛桂兮谁招。
范致能以诗求二色桃再次韵二首
周必大（宋代）

翰墨场中蔡少霞，如今悟彻颂桃花。
看朱成碧吾方眩，试把横枝问作家。
秋残
翁宏（五代）

又是秋残也，无聊意若何。
客程江外远，归思夜深多。
岘首飞黄叶，湘湄走白波。
仍闻汉都护，今岁合休戈。
和单君范古意六首·樵
陈著（宋代）

枯者既就拾，湿者亦既束。
空此一谷薪，载之可折轴。
下山售市一，得粮不能宿。
谁知此时心，气塞口自嘿。
安得如买臣，卖薪有时足。
偈颂二十首
释如珙（宋代）

鱼浮水面性地平，鸟入林中机路密。
秋到石床枫叶落，梦幻伴子六十七。
四怨三愁五情诗十二首。三怨
曹邺（唐代）

短鬟一如螓，长眉一如蛾。相共棹莲舟，得花不如他。
寄李尚宾
郑鹏（明代）

别院隔尘嚣，高怀未寂寥。绿漪君子竹，红醉美人蕉。

湖海閒心健，朋侪乐事饶。客窗风雨夕，时复梦招邀。
惜分钗
赵芬（清代）

芳年短。香魂断。墨痕惨淡缠幽怨。夜凄清。峭寒生。

斗雪丰神，直恁娉婷。卿。卿。

孤吟倦。闲愁绊。相思忍到箩窗畔。影斜横。月胧明。

梦醒罗浮，一段痴情。惺。惺。
沿邓溪登石盘岭
刘崧（元代）

沿溪弄潺沄，举首见绝壁。石脚插白沙，崩崖旧时劈。

始登足轻剽，稍瞰心怵惕。圆峰覆锜釜，悬涧泻瓴甋。

当时风雨交，云气走霹雳。兀立苍茫中，隤然欲无敌。

夤缘背前路，陟巘欣后觌。委蛇冠彤霞，巀嶪挂赤霓。

梯危出深窈，指道转岑寂。寒葩泫零露，幽翳明的皪。

迂回落陂陀，清晨方踧踖。乔林杂松槚，玄宇散檐樀。

逝将觐天人，披发调笙笛。神仙岂在远，尘虑恐未涤。

行歌答清啸，次第记所历。回风散残雨，列宿光可摘。

群动亦暂休，啼螀在葭荻。意行得无为，念此增感激。
叙雪献员外
方干（唐代）

纷纭宛转更堪看，压竹摧巢井径漫。风柳细条黏不得，

春溪绿色蔽应难。清辉直认中庭月，湿气偏添半夜寒。

谢守来吟才更逸，郢词先至彩毫端。
宫词
王仲修（宋代）

太平无事似熙丰，天乐声和下帝宫。
禽鸟也能知乐事，宫莺娇醉弄春风。
仙居剑履
杨杰（宋代）

云雷峰百寻，硖石潭千尺。尘埃飞不到，山水相照碧。

右顾唐相碑，下有天师宅。古人安在哉，剑履空遗迹。
符离阻雨
吕本中（宋代）

东风吹船窗，未晓天复雨。篙师促添缆，卧听泥㶁㶁。

不知城北促，春事今几许。旧游如宿昔，花柳默可数。

邻里先后来，颇复相劳苦。东家献牛酒，西家馈鸡黍。

感渠长久情，愧我无所取。汪侯哦诗处，积水败环堵。

念此不忍行，不但出入阻。七年此端居，畏病如畏虎。

故人饶与黎，此老可出语。
海上太守新创东亭
李中（五代）

使君心智杳难同，选胜开亭景莫穷。高敞轩窗迎海月，

预栽花木待春风。静披典籍堪师古，醉拥笙歌不碍公。

满径苔纹疏雨后，入檐山色夕阳中。偏宜下榻延徐孺，

最称登门礼孔融。事简岂妨频赏玩，况当为政有馀功。
行止吟
邵雍（宋代）

时止则须止，时行则可行。
时行与时止，人力莫经营。
酬王立之二首
陈师道（宋代）

顿有亭前玉色梅，情知不肯破寒开。
似怜憔悴两公客，独倚东风遣信来。
偶成
陈某（宋代）

南山作雨北山云，野哭村歌处处闻。
淮岱十年多盗贼，谁知一半是官军。
列岫望西山最正殆无毫发遗恨滕王秋屏皆不及也因作此诗二首 其二
朱熹（宋代）

东西水平分，南北山中判。妙处毫发间，商略无遗算。
邦衡再和再次韵
周必大（宋代）

金华绝出气凌霞，不愧君王坐赐茶。
商岭烹来思旧样，洛泉煎处叹新芽。
诗评未怕人生瘿，盐济惟防贼破家。
賸欲苍生苏息否，刚严须是相王嘉。
长干里
罗必元（宋代）

山垅中间号曰干，此干长里盛衣冠。
想应王谢朝回后，日日行人看绣鞍。
闻侯舅
程颐（宋代）

辞华奔竞至道离，茫茫学者争驱驰。先生独奋孟轲舌，扶持圣教增光辉。

志期周礼制区夏，人称孔阴生阙西。当途闻声交荐牍，苍生无福徒尔为。

道大不为当世用，著书将期来者知。今朝有客关内至，闻从大幕征南垂。

南垂凶冠陷州郡，久张螳臂抗天威。圣皇赫怒捷书缓，虎侯秉钺驱熊罴。

宏才未得天下宰，良谋且作军中师。蕞尔小蛮何足殄，庶几聊吐胸中奇。
题清芬阁
朱翌（宋代）

山腰系烟帛，石齿漱滩雪。
千岁可坐致，清风在岩穴。
五季浪拍天，不覆渔翁船。
入山种美材，百世收栋椽。
松厅正一台，莲幕壮两河。
少蓬薰班香，建州办韩多。
今代南海君，事事似诸父。
何年继昔游，秋山祠乃祖。
仲至迁居同曹家西巷在蔡湖之北也 其二
彭汝砺（宋代）

里巷吾真孟母邻，齑盐知不笑清贫。风云祇恐公飞去，那肯淹留寂寞滨。
酬彭伉
李涉（唐代）

公孙阁里见君初，衣锦南归二十馀。

莫叹屈声犹未展，同年今日在中书。
闲居春闲二首 其一
陈昂（宋代）

世为沧海客，安有野鸥嗔。开户来新月，留花答暮春。

青山歌送鸟，白眼醉看人。此外生涯事，君其问水滨。
和慎思未试即事杂书率用秋日同文馆为首句 其三
商倚（宋代）

旁舍回廊接，重帘昼日开。鸣蝉随雨退，疏雁拂云来。

吟兴降难韵，羁怀寄浅杯。惊飙渐凄紧，又欲作寒媒。
酬于君实
释居简（宋代）

新有吴霜著鬓颠，却无俗驾到门前。试寻池草生春思，不为楼门废晓眠。

葵苦易荒锄短日，豆甘多种廪残年。家生冷淡尤堪笑，却怕炎炎又可怜。
戊申岁题玉牒所壁 其五
许及之（宋代）

数日清寒不肯开，枝头阁雪冷皑皑。霜禽飞去花身动，一片清香在绿苔。
怀诸葛珏二首
贯休（唐代）

诸葛子作者，诗曾我细看。出山因觅孟，踏雪去寻韩。

谬独哭不错，常流饮实难。知音知便了，归去旧江干。

羸马与羸童，微吟冒北风。店孤僧共歇，日落思无穷。

囊草无非刺，魏人那识公。莺花五陵道，去去与谁同。
戏成白发二首
张镃（宋代）

怕见人言老，梳头夜二更。
谁知灯烛夜，漏逗愈分明。
同题仙游观
韩翃（唐代）

仙台初见五城楼，风物凄凄宿雨收。(初见 一作：下见)
山色遥连秦树晚，砧声近报汉宫秋。
疏松影落空坛静，细草香闲小洞幽。(闲 一作：生)
何用别寻方外去，人间亦自有丹丘。
送林子中安厚卿二学士奉使高丽二首
苏辙（宋代）

东夷从古慕中华，万里梯航今一家。
夜静双星先渡海，风高八月自还槎。
鱼龙定亦知忠信，象译何劳较齿牙。
屈指归来应自笑，手持玉帛赐天涯。
奉怀北平庄上将出关者 其二
唐之淳（明代）

出关容易入关迟，久客寻常恨别离。昨夜灯花开半朵，也因相见不多时。
游生米施真君观阅李德素旧题五绝句遂次韵和之 其四
郭祥正（宋代）

来寻遗事问神仙，坐石垂纶不记年。水鸟自来云自去，月和蟾影几回圆。
赋得窗中列远岫
弘历（清代）

向远千林表，来青一牖中。非关隔纱绿，不藉照灯红。

横嶂还含秀，遥峰若接空。形容堪意入，呼吸与神通。

手岂烦王宰，肩如拍葛洪。云端常缥缈，天外尚穹窿。

石涧垂帘水，松岩谡窍风。谢公将白傅，吟望恐难同。
满江红
佚名（宋代）

雪意垂垂，算天为、风流酝酿。便催得、蕊宫仙子，队移仙仗。

明月珠连湘浦合，清风佩过秦楼响。带天香、郁郁碾云軿，通宵降。

温玉枕，销金帐。花烛下，狨毡上。这英才美貌，一双不枉。

鸾凤镜明栖彩翼，鸳鸯被阔翻新浪。祝君莫学画眉痴，如张敞。
西江月·不识平源太守
张孝祥（宋代）

不识平源太守，向来水北山人。世间功业谩亏成。华发萧萧满镜。幸有田园故里，聊分风月江城。西湖西畔晚波平。袖手时来照影。
乱后山居
杜荀鹤（唐代）

从乱移家拟傍山，今来方办买山钱。九州有路休为客，

百岁无愁即是仙。野叟并田锄暮雨，溪禽同石立寒烟。

他人似我还应少，如此安贫亦荷天。
初夏即事十二解
杨万里（宋代）

瑞香端合谱离骚，有子傅芳韵亦高。
失却薰笼红锦被，化为矮树紫樱桃。
建德道间
赵蕃（宋代）

妇并蚕筐候蚕浴，儿眠牛背趁牛行。
要知比屋俱无事，看取人家尽乐生。
麦畦就熟黄云委，秧垅初齐绿浪生。
快活收声闻布谷，可怜鸟语近人情。
一鹗
曾巩（宋代）

北风万里开蓬蒿，山水汹汹鸣波涛。
尝闻一鹗今始见，眼驶骨紧精神豪。
天昏雪密飞转疾，暮略东海朝临洮。
社中神狐倏闪内，脑尾分砾垂弓橐。
巧兔狞鸡失草木，勇鸷一下崩其毛。
窟穴呦呦哭九子，帐前活送双青猱。
啁啾燕雀谁尔数，骇散亦自亡其曹。
势疑空山竭九泽，杀气已应太白高。
归来礌嵬戴俎豆，快饮百瓮行春醪。
酒酣始闻壮士叹，丈夫试用何时遭。
南唐宫中残獐
曾极（宋代）

周庐巡徼列千兵，那得残獐堕禁庭。
鹿走棘生先有象，天文未必直狼星。
吴正仲遗二物咏之其二叠石
梅尧臣（宋代）

十片寒湖滑，千秋白浪根。
苍苍古崖色，叠叠老苔痕。
欲象巨鳌顶，俯当科斗盆。
唯愁作险说，平地起昆仑。
庚戌元日
罗万杰（明代）

山林别是一家春，野老忘机岁月频。细雨轻风新节物，宽衣博带旧时人。

桃花迎露开偏早，竹叶轻霜酿独醇。笑挈胡床傍树影，卧看岩色翠嶙峋。
和赵南正溪上二首
宋祁（宋代）

一樽狂计即留春，更把诗篇恼使君，
戏岸正摇千步柳，归山曾约万重云。
孤怀欲写情空感，佳句相酬自不群。
怯见杜潘无处避，便知优劣此间分。
还渭南感旧二首
唐暄（唐代）

寝室悲长簟，妆楼泣镜台。独悲桃李节，不共一时开。

魂兮若有感，仿佛梦中来。

常时华室静，笑语度更筹。恍惚人事改，冥漠委荒丘。

阳原叹薤露，阴壑悼藏舟。清夜妆台月，空想画眉愁。
挽昭怀皇后诗二首
李吕（宋代）

愍册哀荣绝，鲜原卜兆安。
世家金穴旧，大坠玉衣寒。
何意簪花柰，空遗刈畹兰。
神游泰陵庙，永护月衣冠。
俗谚
佚名（唐代）

白日无谈人，谈人则害生。昏夜无说鬼，说鬼则怪至。
读郑公奉使录 其二
周紫芝（宋代）

诸公有意勒燕然，不道昭陵闭玉关。却遣毡裘窥汉鼎，拜公遗像独何颜。
次韵曹贰卿食蟹
潘希曾（明代）

毕卓嗜蟹兴莫当，酒杯时自倾鹅黄。金膏玉髓良足贵，残甲败戈非所伤。

风味十分匕箸底，纵横几许沙洲傍。城昏市远不易觅，咏尔徒和琳琅章。
读三学士人论事三书 其一
戴复古（宋代）

邦计伤虚耗，边民苦乱离。诸公事缄默，三学论安危。

灾异天垂戒，脩为国可医。传闻上元夜，绝似太平时。
陪毛君夜游北园
苏辙（宋代）

池塘草生春尚浅，桃李飞花初片片。
一尊花下夜忘归，灯火寻春畏春晚。
春风暗度人不知，满园红白已离披。
江南春雨少晴日，露坐青天能几时。
折花只恐伤花意，携客就花花定喜。
落蕊飘香翠袖中，交柯接叶灯光里。
雨练风柔雪不如，精神炫转影扶疏。
夜看飞燕胜朝日，月暗还须明月珠。
美人劝我殊非恶，明日雨来无此乐。
醉归不用怕山公，马上接?先倒著。
结庵
白玉蟾（宋代）

结庵居深山，静中观万物。
绿苔封晓云，苍藤缚夜月。
啼鸟挂岩头，暗水洗石骨。
风起山若雷，海翻浪似雪。
少年不归来，人间空白发。
度庾关
卢龙云（明代）

一入庾关道，方知楚粤分。岭梅明霁雪，乡树迥看云。

水石应难恋，音书未可闻。山川成异地，回首思纷纷。
和似表弟次吴江
李弥逊（宋代）

路入吴江眼倍明，长谼雨立万□□。
仙翁曾下辽在鹤，诗老犹□跨海鲸。
夜榜风蒲嗟去国，秋山云履趁寻盟。
凭谁剪取半江水，要听寒潮枕底鸣。
南平驿
寇准（宋代）

心随流水还乡国，身向青山上屈盘。
秋梦不成秋雨细，西风一夜客亭寒。
偈倾一百六十九首
释智朋（宋代）

雪山六载自欺瞒，耿耿明星碧汉间。
开眼更无回避处，普天匝地黑漫漫。
古今日月，古今星辰。
若教频下泪，沧海也须乾。
柳梢青
赵汸（元代）

回雁峰前。𡸅弓下马，春满前川。云尽湘潭，深村无警。

白昼安眠。殷勤祖道开筵，应记取、松萝暮烟。一曲离歌，柳梢青浅，花萼红嫣。
赠友人诣阙上疏请其先人恤典
陈迪祥（明代）

春云树欲迷，春流浩无极。之子远行迈，感慨欣且恻。

恻念怀先臣，劳勋著绝域。忠魂滞黔天，公论痛久抑。

欣逢圣主兴，朝端光霁辟。天高而听卑，应为鉴忠赤。

仰天试号呼，鹃血化成碧。
蛮子朝
魏麟徵（清代）

蛮子朝，澎湖内附平红毛。占城诸国尽输贡，西洋人已联官曹。

琉璃泛海七日迅，册使曾颁新敕印。世子就学陪臣从，赐得衣冠供馔盛。

复有安南久臣服，黎氏王封莫氏蹙。往来遣使与讲和，分疆各守漓江曲。

百蛮接踵梯航趋，奇貌诡饰累译殊。我愿殿绘《豳风》诗，不绘唐时《王会图》。
清明日送邓芮二子还乡（一作方干诗）
戴叔伦（唐代）

钟鼓喧离日，车徒促夜装。晓厨新变火，轻柳暗翻霜。

传镜看华发，持杯话故乡。每嫌儿女泪，今日自沾裳。
念奴娇 括李白送张承祖之东都序
林正大（宋代）

坐愁书室，谩临风、遐想蓬莱高致。抚鹤扪松长叹息，失足误来人世。紫禁九重，碧山万里，无路鸣珂佩。江山胜处，且寻花柳倾醉。
不堪送客清川，系帆渌水，烟景供憔悴。更举芳尊浇别恨，逸趣浮游天外。雄笔横挥，素琴轻拍，一笑成扬袂。洛阳秋早，归时同赏鲈鲙。
早春游孔志行园
王庭圭（宋代）

小圃傍城郭，新堂磨碧砖。青枫未钻火，高柳已参天。

好鸟又相语，幽葩自在妍。敲门时径造，不问主人贤。
绝句
范淑（清代）

我慕水中莲，慕其心独苦。清泉知汝深，相照各无语。
紫玉台
释今鸷（明代）

天半香台隐翠岑，倚阑极目意萧森。数竿雨竹生朝爽，几点烟松入幕阴。

一棹雁飞苍屿远，三商人坐白云深。石屏认取当年字，藓剥苔封直至今。
闻庆州赵纵使君与党项战中箭身死，辄书长句
杜牧（唐代）

将军独乘铁骢马，榆溪战中金仆姑。死绥却是古来有，

骁将自惊今日无。青史文章争点笔，朱门歌舞笑捐躯。

谁知我亦轻生者，不得君王丈二殳。
寿王通判五首
吴势卿（宋代）

银潢漾漾月华清，宝婺辉联处士星。
中有老人南极现，三台齐色照篁屏。
自赞
释道颜（宋代）

来自三川，应缘两浙。
肩担华木瓜重担，肚束马簸箕二篾。
饭齩铁钉，羹煮木札。
要是圆悟儿孙，丧却杨歧家法。
奸汉多疑，黠儿落节。
西江月（垂丝海棠，一名醉美人）
黄机（宋代）

捻翠低垂嫩萼，匀红倒簇繁英。秾纤消得比佳人。酒入香肌成晕。

帘幕阴阴窗牖，阑干曲曲池亭。枝头不起梦春酲。莫遣流莺唤醒。
渔家傲（和晏虞卿咏侍儿弹箜篌）
危稹（宋代）

老去诸馀情味浅。诗词不上闲钗钏。宝幌有人红两靥。帘间见。钗云元在梨花院。

十四条弦音调远。柳丝不隔芙蓉面。秋入西窗风露晚。归去懒。酒酣一任乌巾岸。
倚槛
于慎行（明代）

倚槛多佳气，高峰敛夕曛。林梢斜上月，麦陇细蒸云。

宵柝连城动，田歌隔舍闻。空岩响麋鹿，地僻亦惊群。
至玉山谒尚书兄以九日复告别途中寄之
李弥逊（宋代）

小隐精庐占一丘，趁行羁雁远相求。
豺狼当道谁青眼，兄弟它方俱白头。
问舍终同茅屋老，搘车聊共菊花秋。
碧云落日又分手，路细山长人更愁。
淮西军大破贼兵连六告捷喜成口号二首 其二
叶梦得（宋代）

蛇豕何知阚近坰，且欣鏖战扫膻腥。寄声急走破羌帖，归路还经征虏亭。

多难兵间头更白，放怀物外眼终青。花残不负岩边约，更看前焚老上庭。
客来惊睡
仇远（元代）

长昼清和时，惟有睡乡美。
宰予边孝先，毋乃今我是。
门外有客来，推枕矍然起。
请啜一杯茶，万事且不理。
晓入南山
孟浩然（唐代）

瘴气晓氛氲，南山复水云。鲲飞今始见，鸟坠旧来闻。

地接长沙近，江从汨渚分。贾生曾吊屈，予亦痛斯文。
遣兴十首呈孟兵部使君 其十
俞德邻（宋代）

逄蒙学羿射，杀羿射始神。羿兮信有罪，蒙哉真忍人。

世涂昏若漆，对面越与秦。眼中今历历，欲语愁余嗔。
题楼山石笋
李白（唐代）

石笋如卓笔，县之山之巅。
谁为不平者，与之书青天。
句 其一
周芝田（宋代）

淋漓满腹藏春雨，突兀半拳生晓云。
闻无相道人顺世五首
贯休（唐代）

一事不经营，孤峰长老情。惟餐橡子饼，爱说道君兄。

池藕香狸橡，山神白日行。又闻行脚也，何处化群生。

自昔寻师日，颠峰绝顶头。虽闻不相似，特地使人愁。

庭树雪摧残，上有白獮猴。大哉法中龙，去去不可留。

常思将道者，高论地炉傍。迂谈无世味，夜深山木僵。

下山遭离乱，多病惟深藏。一别三十年，烟水空茫茫。

石霜既顺世，吾师亦不住。杉桂有猩猩，糠秕无句句。

土肥多孟蕨，道老如婴孺。莫比优昙花，斯人更难遇。

百千万亿偈，共他勿交涉。所以那老人，密传与迦叶。

吾师得此法，不论劫不劫。去矣不可留，无踪若为蹑。
时宰生日诗三十绝 其十一
周紫芝（宋代）

仲春之日祀高禖，天仗亲临晓雾开。坛下百官称贺了，钧天声里带花回。
秋宵吟 秋气益深，水乡沉寂，读六禾词，感音重寄，叠前韵
陈洵（清代）

野塘幽，睡蝶静。剩苦莲心知冷。秋来久、听树底清商，缓消吟永。

火微明，似去艇。路入茅亭花酩。惊华鬓、倚茜雪芦梢，素丝鸥顶。

望伫停云，酽夜语、分潮为省。背风渔唱，送日樵歌，侣欠素蛮靓。

看月华灯屏。泪滴慵寻，虚籁漫领。怕朱楼、梦也伤心，豪竹哀竹唤未醒。
有感二绝
张耒（宋代）

残雪微风冷透衣，柳黄梅破欲春时。
年年景物常相似，满眼相思只自知。
答杜育诗
挚虞（魏晋）

越有杜生，既文且哲。龙跃颍豫，有声彰澈。赖兹三益，如琢如切。

好以义结，友以文会。岂伊在高，分定倾盖。其人如玉，美彼生刍。

钟鼓匪乐，安用百壶。老夫灌灌，离群索居。怀恋结好，心焉怅如。
磔鸩
杨维桢（元代）

蕲州鬼，鬼来恶。
蕲州鸩，鸩何凶。
声如万腰鼓，百鸟不敢鸣。
委地一片羽，百草不敢生。
如何崇家栅养相夸矜。
司隶忽上奏，焚灭不留形。
秋官司天法，杀物自有刑。
啧啧驱我嫉，■■劝我耕。
天何生尔毒，毒作人中兵。
我愿天悔祸，仁凤下虞廷。
注：■■——左“分”右“隹”
观南塘四首呈沈守
陈傅良（宋代）

别乘潘郎伯仲间，朅来公适去弹冠。
更将未尽公碑意，收入新诗为并看。
好事近（汤词）
黄庭坚（宋代）

歌罢酒阑时，潇洒座中风色。主礼到君须尽，奈宾朋南北。

暂时分散总寻常，难堪久离拆。不似建溪春草，解留连佳客。
剑阁
慕容佰才（宋代）

剑岭排峰鸟过迟，蜀食秦诈事堪悲。
若为社稷思长计，肯把干将自倒持。
梨果
潘牥（宋代）

紫轻半百远分贻，正值文园病渴时。
不液果如孙楚赋，金柯未数上林奇。
断牙颇觉飞泉绕，老态惭非饤玉姿。
无限世间蒸食者，令人那解识檀梨。
后白龙叹
王世贞（明代）

去年黑龙挟黑风，万室中夜随波空。今年白龙戏白云，禾头不波赤日焚。

彼何暴暴此何愞，有水不洗天公眼。汝龙沾沾犹自多，江东流殍将奈何。

呜呼江东流殍可奈何。
题税轩新筑送青亭四首
张榘（宋代）

花木中间着小亭，檐虚不碍两峰青。
数声啼鸟闹中过，不似家山子细听。
十五夜观灯
王諲（唐代）

暂得金吾夜，通看火树春。停车傍明月，走马入红尘。

妓杂歌偏胜，场移舞更新。应须尽记取，说向不来人。
胡使
曾巩（宋代）

南粟鳞鳞多送北，北兵林林长备胡。胡使一来大梁下，塞头弯备士如无。

折冲素恃将与相，大策合副艰难须。还来里闾索穷下，斗食尺衣皆北输。

中原相观叹失色，胡骑日肥妖气粗。九州四海尽帝有，何不用胡藩北隅？
和愚和尚梅颂
饶节（宋代）

年年春色总输梅，长向百花头上开。却恨今年春独晚，正须乘月为公来。
导引·圣皇巡狩
佚名（宋代）

圣皇巡狩，清跸驻三吴。十世嗣瑶图。边尘不动干戈戢，文德溥天敷。灰飞缇室气潜嘘。郊见紫坛初。归来赦令楼前下，喜气溢寰区。
卷帘
张耒（宋代）

卷帘新月上，林影散微茫。
庭草鸣虫近，风灯秋幌凉。
长年惟有病，晚岁苦多伤。
身世竟何就，吾将问蜀庄。
夏云曲
齐己（唐代）

红嵯峨，烁晚波，乖龙慵卧旱鬼多。爞爞万里压天堑，

飏雷电光空闪闪。好雨不雨风不风，徒倚穹苍作岩险。

男巫女觋更走魂，焚香祝天天不闻。天若闻，

必能使尔为润泽，洗埃氛。而又变之成五色，捧日轮，

将以表唐尧虞舜之明君。
题春梦秋归故里
吉师老（唐代）

故国归路赊，春晚在天涯。明月夜来梦，碧山秋到家。

开窗闻落叶，远墅见晴鸦。惊起晓庭际，莺啼桃杏花。
亦佳亭
黄之传（宋代）

小亭新筑亦佳哉，花木无多手自栽。
若谓甘棠安敢比，清阴留与后人来。
和司马倅喜雪
姜特立（宋代）

寒意沉沉云气深，老来病骨冷难禁。
巢禽一出不知下，笼鹤乍飞无处寻。
便欲骑驴洛阳市，不妨放棹越山阴。
天公已作丰年瑞，更仗风威扫滞淫。
题何雅言古柿山房卷
王绂（明代）

山房栽柿久成林，手泽传芳直到今。根与芝兰同长养，叶连椿桂共萧森。

霜明秋色垂朱实，雨过春云结翠阴。每见奇材常辈出，应知先德种来深。
春雨望茅舍炊烟
张煌言（明代）

江村烟雨复何如，野外人家云外居。松爨苍寒春杜曲，茅檐清迥古秦余。

水云半入渔樵宅，烟火堪传风俗书。最爱阴晴刚社日，衔泥小燕傍精庐。
遣兴三首
李龏（金朝）

弱龄性淡泊，郑圃吾其师。及兹拙生事，穷窘常经时。

无方可纾拙，何以宣中怀。柴门蔽残席，咏书倦徘徊。

呼儿促觞至，目玩天云飞。山鸟送新响，日迟花露滋。

颓然醉檐下，不省何如时。虽非富贵乐，富贵乃所乖。
菊花十二首
史铸（宋代）

一夜清霜殒物华，寒芳开晚独堪嘉。
折来嗅了依前嗅，不是寻常儿女花。
一品孙郑昱
王禹偁（宋代）

卜葬得假告，南出安上门。
鞭马六十里，暮投中书村。
村翁馆我宿，茅屋欲黄昏。
有客忽投刺，自称一品孙。
气貌不凡俗，因为开酒樽。
坐久问家谍，其族大且繁。
池州有清节，滥觞登洪源。
大傅擅鸿笔，入相又出藩。
其家本开封，改号一何尊。
至昱始六代，布衣它丘樊。
跨驴入府县，驱犊耕郊原。
家庙固已毁，国史空具存。
盛德百世著，功必格乾坤。
高太已不祀，羡絪何可论。
况复起章句，乘时宠便蕃。
子孙虽替陵，尚得守田园。
我爱三代时，法度有深根。
卿大夫称家，世世奉苹蘩。
四民有定分，宦路无驰奔。
自从杂伯道，倾夺日喧喧。
脱耒秉金钺，吮笔乘朱轩。
朝荣又暮辱，容易如掌翻。
古道不可复，颓波益以浑。
何况度木者，倒置轮与辕。
我亦起白屋，两朝直紫垣。
荫子有官常，赏延弟与昆。
尽待食人禄，将何报君恩。
农桑国之本，孝义古所敦。
吾族不力穑，终岁饱且温。
虽非享富贵，亦以蠹黎元。
唐贤尚消歇，我辈奚足言。
呼儿讽此诗，播在篪与埙。
戏留顾十一明府
戴叔伦（唐代）

江明雨初歇，山暗云犹湿。未可动归桡，前程风浪急。
定风波
欧阳修（宋代）

把酒花前欲问伊。问伊还记那回时。黯淡梨花笼月影。人静。画堂东畔药阑西。

及至如今都不认。难问。有情谁道不相思。何事碧窗春睡觉。偷照。粉痕匀却湿胭脂。
忆程公权
彭汝砺（宋代）

游从邂逅值王孙，万事无穷寄一真。倾盖异时心似旧，望尘今日味如新。

清风遂别江山晓，润泽空馀草木春。欲寄赠言终少取，独为瞻慕共斯民。
雪後东园午望
杨万里（宋代）

天色轻阴小斋中，昼眠初醒未惺松。
梅横破屋无多雪，云放东山第一峰。
不道风光亏此老，将何功业答残冬。
土羔菜甲鹅儿酒，醉入梅林化作蜂。
午日高梁桥同门诸君宴集
邓云霄（明代）

京陌红尘出郭稀，清江幽竹静相依。拍浮人世浑醒醉，节序他乡有是非。

混迹微名惭吏隐，忧时孤剑岂雄飞。江南逐客无消息，一曲离骚易湿衣。
立冬日张瑕瑀馈黄菊花
胡承珙（清代）

三年海外愁风雨，九日尊前感岁华。病客朝来添白发，故人秋杪送黄花。

炎方本不因人热，正色才能辟物邪。漫说小阳桃李艳，几番用落见天涯。
满庭芳 次筠邻主人咏絮原韵
顾太清（清代）

倦绣停针，摊书小卧，流莺恰恰殷勤。东风帘幕，春老饯花魂。

最是韶光难系，渺茫茫、来去无痕。无端底，风前弱絮，也会自纷纷。

颠狂飞不定，恼人情绪，暗度朝昏。惹秋千红索，风月柴门。

零乱沾茵落溷，无凭准、勾起愁根。天涯路，千团晴雪，飘舞过邻园。
将至五羊先寄伯达仲豫二兄
苏过（宋代）

人皆有离别，我别不忍道。惟应付梦幻，事已共一笑。

忆昔与仲别，秦淮汇秋潦。相望一叶舟，目断飞鸿杳。

伯兄阳羡来，万里踰烟峤。未温白鹤席，已饯罗浮晓。

江边空忍泪，我亦肝肠绕。崎岖七年中，云海用浩渺。

岂知羌村晚，惊拜杜陵老。干戈虽事异，欢喜动夷獠。

山川旧悽惨，云物今清好。不似玄都桃，秋风不堪扫。
淳熙三年发皇后册宝十三首 其四
郊庙朝会歌辞（宋代）

册行何向，于门东偏。礼备乐成，合扇鸣鞭。皇举玉趾，如天之旋。

燕及家邦，亿万斯年。
牛头山寺
程公许（宋代）

菩萨住和牛头山，应真亦复棲其间。
宝坊楼观叠高下，新城粉雉相回环。
崎岖石磴云生屐，眼波不尽涪江碧。
江外青山春自浮，曾与诗翁格椽笔。
广明初都人语
佚名（唐代）

黄贼打黑贼。
满江红 过京口复用前韵二首 其一
陈维崧（清代）

剩垒残崖，有多少、英雄经此。也则为、风吹浪打，趱成如是。

北顾髻鬟晴欲笑，南朝君相生同寄。叹齐梁、一片好江山，都非矣。

茶沸乳，帘泉旨。枫绣瘿，酡颜紫。倘鹤猿招我，欣然曰唯。

夔纵怜蚿何所益，信偏伍哙徒增耻。踞篷舱、吹火骋雄谈，臧三耳。
惜黄花（菊）
赵以夫（宋代）

众芳凋谢。堪爱处、老圃寒花幽野。照眼如画。烂然满地金钱，买断金钱无价。古香逸韵似高人，更野服、黄冠潇晒。向霜夜。冷笑暖春，桃李夭冶。

襟期问与谁同，记往昔、独自徘徊篱下。采采盈把。此时一段风流，赖得白衣陶写。而今为米负初心，且细摘、轻浮三雅。沈醉也。梦落故园茅舍。
景思提举少卿出示药寮佳篇某继元韵上呈
孙觌（宋代）

连筒自灌黄精圃，结辙休推薏苡车。万壑飞泉舂午枕，一蓑带雨荷春锄。

逃名尚有身为累，择利焉知货可居。笑指吴公门上莠，一时零落已邱墟。
齐天乐 己卯春初寄子珍都门
樊增祥（清代）

雕轮试碾瀛洲路，萋萋又生芳草。锦树垂灯，冰河试艇，约略春草琼岛。

花砖步早。看袖拂宫黄，御烟微袅。苑柳依依，认人犹是旧时貌。

离人江上望极，倩青禽寄与，芳绪多少。解玉烟皋，传梅水驿，别是新来怀抱。

风情渐老。自小别吴江，便疏歌笑。草首瑶京，碧天云缥缈。
敦煌廿咏 其二十 分流泉咏
敦煌人作品（唐代）

地涌澄泉美，环城本自奇。一源分异派，两道入汤池。

波上青蘋合，洲前翠柳垂。况逢佳景处，从此遂忘疲。
送金照宇
王以悟（明代）

君与我同客，今朝复送君。一尊常对饮，双剑乍惊分。

行色入秋水，愁思逐乱云。经行非故里，谁为寄殷勤。
和渔具十绝
牟巘五（宋代）

袅袅不自持，何以制沈犗聊悬一鲂饵，
鲸鱣未可狎。
锦镜池
释鉴（宋代）

一鉴涵虚碧，万象悉其中。
重绿浮轻绿，深红閒浅红。
句
张守中（唐代）

薄命苏秦频去国，多情潘岳旋兴悲。

今夜若栖芳草径，为传幽意达王孙。（咏蝶）
为周夫人赠车骑诗
陆机（魏晋）

碎碎织细练，为君作𦃪繻。君行岂有顾，忆君是妾夫。

昔者得君书，闻君在高平。今时得君书，闻君在京城。

京城华丽所，璀璨多异人。男儿多远志，岂知妾念君。

昔者与君别，岁律薄将暮。日月一何速，素秋坠湛露。

湛露何冉冉，思君随岁晚。对食不能餐，临觞不能饭。